62023TJ0489_RES
Lieta T‑489/23
Ilan Mironovich Shor
pret
Eiropas Savienības Padomi
Vispārējās tiesas (piektā palāta) 2024. gada 18. decembra spriedums
Kopējā ārpolitika un drošības politika – Ierobežojoši pasākumi saistībā ar darbībām, kas destabilizē Moldovu – Līdzekļu iesaldēšana – Ierobežojums ieceļošanai dalībvalstu teritorijās – To personu, vienību un struktūru saraksti, kurām piemērojama līdzekļu un saimniecisko resursu iesaldēšana un uz kurām attiecas ieceļošanas ierobežojumi dalībvalstu teritorijās – Prasītāja vārda iekļaušana un atstāšana sarakstā – Vardarbīgu demonstrāciju organizēšana un vadīšana – Lēmuma (KĀDP) 2023/891 1. panta 1. punkta a) apakšpunkta ii) punkts un 2. panta 1. punkta a) apakšpunkta ii) punkts un Regulas (ES) 2023/888 2. panta 3. punkta a) apakšpunkta ii) punkts – Pienākums norādīt pamatojumu – Iebilde par prettiesiskumu – Kļūda vērtējumā – Uzņēmējdarbības brīvība – Tiesības uz īpašumu – Ārpuslīgumiskā atbildība
Eiropas Savienība – Iestāžu aktu tiesiskuma pārbaude tiesā – Ierobežojoši pasākumi saistībā ar situāciju Moldovā – Pārbaudes apjoms
(Padomes Lēmums (KĀDP) 2023/891, kurā grozījumi izdarīti ar Lēmumiem (KĀDP) 2023/1047 un (KĀDP) 2024/1244; Padomes Regulas 2023/888, 2023/1045 un 2024/1243)
(skat. 21. punktu)
Iestāžu akti – Pamatojums – Pienākums – Tvērums – Ierobežojoši pasākumi saistībā ar situāciju Moldovā – Ieceļošanas un šķērsošanas aizliegums, kā arī to personu līdzekļu iesaldēšana, kuras atbildīgas par darbībām, kas grauj vai apdraud Moldovas suverenitāti un neatkarību – Pienākums pamatojumā norādīt īpašus un konkrētus elementus, kuri pamato minēto pasākumu – Lēmums, kas iekļaujas ieinteresētajai personai zināmos apstākļos, kuri tai ļauj saprast attiecībā uz to veiktā pasākuma tvērumu – Pamatojuma, kas norādīts kopsavilkuma veidā, pieļaujamība
(Padomes Lēmums (KĀDP) 2023/891, kurā grozījumi izdarīti ar Lēmumiem (KĀDP) 2023/1047 un (KĀDP) 2024/1244; Padomes Regulas 2023/888, 2023/1045 un 2024/1243)
(skat. 26.–33. punktu)
Kopējā ārpolitika un drošības politika – Ierobežojoši pasākumi saistībā ar situāciju Moldovā – Lēmums par līdzekļu iesaldēšanu – Tiesiskuma pārbaude tiesā – Tvērums – Vispārpiemērojama tiesību norma, kas attiecas uz individuālu ierobežojošu pasākumu – Iekļaušana
(LES 29. pants; LESD 275. panta 2.d daļa un 277. pants; Padomes Lēmums (KĀDP) 2023/891; Padomes Regula 2023/888)
(skat. 42.–44. punktu)
Iestāžu akti – Juridiskā pamata izvēle – Akti, kas attiecas uz ierobežojošu pasākumu veikšanu saistībā ar situāciju Moldovā – Ieceļošanas un šķērsošanas aizliegums, kā arī to personu līdzekļu iesaldēšana, kuras organizē vai vada vardarbīgas demonstrācija vai citus vardarbības aktus vai tajos piedalās – LES 29. pants un LESD 215. panta 2. punkts – Pieļaujamība
(LES 3. panta 5. punkts, 21., 23., 24. un 29. pants; LESD 215. panta 2. punkts; Padomes Lēmuma (KĀDP) 2023/891 1. panta 1. punkta a) apakšpunkta ii) punkts un 2. panta 1. punkta a) apakšpunkta ii) punkts; Padomes Regulas 2023/888 2. panta 3. punkta a) apakšpunkta ii) punkts)
(skat. 50., 51., 56.–59. punktu)
Kopējā ārpolitika un drošības politika – Ierobežojoši pasākumi saistībā ar situāciju Moldovā – Juridiskais pamats – Ierobežojoši pasākumi, kas noteikti lēmumā un regulā, kuri pieņemti, pamatojoties attiecīgi uz LES 29. pantu un LESD 215. pantu – Padomes kompetence noteikt ierobežojošus pasākumus tiesiskuma atbalstam trešā valstī, kas ir Savienības kandidātvalsts
(LES 21. panta 2. punkta b) apakšpunkts un 29. pants; LESD 215. panta 2. punkts; Padomes Lēmuma (KĀDP) 2023/891 1. panta 1. punkta a) apakšpunkta ii) punkts un 2. panta 1. punkta a) apakšpunkta ii) punkts; Padomes Regulas 2023/888 2. panta 3. punkta a) apakšpunkta ii) punkts)
(skat. 62. punktu)
Eiropas Savienība – Iestāžu aktu tiesiskuma pārbaude tiesā – Ierobežojoši pasākumi saistībā ar situāciju Moldovā – Pārbaudes apjoms – Vispārīgo noteikumu ierobežota pārbaude – Ierobežojošu pasākumu noteikšanas kritēriji – Ieceļošanas un šķērsošanas aizliegums, kā arī to personu līdzekļu iesaldēšana, kuras organizē vai vada vardarbīgas demonstrācijas vai citus vardarbības aktus vai tajos piedalās – Tvērums – Samērīguma principa ievērošana – Tiesiskās noteiktības principa ievērošana
(LESD 275. panta otrā daļa; Padomes Lēmuma 2023/891 2. panta 1. punkta a) apakšpunkta ii) punkts; Padomes Regulas 2023/888 2. panta 3. punkta a) apakšpunkta ii) punkts)
(skat. 71.–75., 78., 79. un 85. punktu)
Eiropas Savienība – Iestāžu aktu tiesiskuma pārbaude tiesā – Ierobežojoši pasākumi saistībā ar situāciju Moldovā – Pārbaudes apjoms – Prasītāja vārda iekļaušana apstrīdētā lēmuma pielikumā esošajā sarakstā viņa atbildības par darbībām vai politiku, ar ko tiek grauta vai apdraudēta Moldovas Republikas suverenitāte vai neatkarība, dēļ – Publiski pieejami dokumenti – Pierādījuma spēks – Pierādījumu brīvas novērtēšanas princips
(Padomes Lēmums (KĀDP) 2023/891, kurā grozījumi izdarīti ar Lēmumiem (KĀDP) 2023/1047 un (KĀDP) 2024/1244; Padomes Regulas 2023/888, 2023/1045 un 2024/1243)
(skat. 102.–112. punktu)
Kopējā ārpolitika un drošības politika – Ierobežojoši pasākumi saistībā ar situāciju Moldovā – Ieceļošanas un šķērsošanas aizliegums, kā arī to personu līdzekļu iesaldēšana, kuras atbildīgas par darbībām vai politiku, kas grauj vai apdraud Moldovas Republikas suverenitāti un neatkarību – Prasītājs, kas ir tādas partijas vadītājs, kura organizējusi vardarbīgas demonstrācijas Krievijas Federācijas interesēs un ar tās palīdzību – Kļūda vērtējumā – Neesamība
(Padomes Lēmums (KĀDP) 2023/891, kurā grozījumi izdarīti ar Lēmumiem (KĀDP) 2023/1047 un (KĀDP) 2024/1244; Padomes Regulas 2023/888, 2023/1045 un 2024/1243)
(skat. 119., 129.–137., 151. un 152. punktu)
Eiropas Savienība – Iestāžu aktu tiesiskuma pārbaude tiesā – Ierobežojoši pasākumi saistībā ar situāciju Moldovā – Pārbaudes apjoms – Pierādījums par pasākuma pamatotību – Savienības kompetentās iestādes pienākums apstrīdēšanas gadījumā pierādīt to motīvu pamatotību, kas izvirzīti pret attiecīgajām personām vai vienībām – Kompetentās iestādes novērtējuma brīvības apmērs – Pierādījumu, kas iesniegti saistībā ar iepriekšēju iekļaušanu sarakstā, atbilstība, ja argumenti nav grozīti un prasītāja situācija vai situācijas Moldovā vērtējums nav mainījies
(Padomes Lēmums (KĀDP) 2023/891, kurā grozījumi izdarīti ar Lēmumiem (KĀDP) 2023/1047 un (KĀDP) 2024/1244; Padomes Regulas 2023/888, 2023/1045 un 2024/1243)
(skat. 154., 160.–163. punktu)
Kopējā ārpolitika un drošības politika – Ierobežojoši pasākumi saistībā ar situāciju Moldovā – Piemērojamība – Personas, kas atbildīgas par darbībām vai politiku, ar ko tiek grauta vai apdraudēta Moldāvijas Republikas suverenitāte vai neatkarība – Jēdziens – Personas, kuras minētās darbības ir izdarījušas pagātnē, lai gan nav pierādījumu par faktisku iesaistīšanos vai līdzdalību šādās darbībās – Iekļaušana
(Padomes Lēmums 2023/891, kurā grozījumi izdarīti ar Lēmumiem (KĀDP) 2023/1047 un (KĀDP) 2024/1244, 1. panta 1. punkta a) apakšpunkta ii) punkts un 2. panta 1. punkta a) apakšpunkta ii) punkts; Padomes Regula 2023/888, 2. panta 3. punkta a) apakšpunkta ii) punkts un Regulas 2023/1045 un 2024/1243)
(skat. 158. un 159. punktu)
Kopējā ārpolitika un drošības politika – Ierobežojoši pasākumi saistībā ar situāciju Moldovā – Ieceļošanas un šķērsošanas aizliegums, kā arī to personu līdzekļu iesaldēšana, kuras organizē vai vada vardarbīgas demonstrācijas vai citus vardarbības aktus vai tajos piedalās – Tiesību uz īpašumu un uzņēmējdarbības brīvības ierobežojums – Samērīguma principa pārkāpums – Neesamība
(Eiropas Savienības Pamattiesību hartas 16. un 17. pants; Padomes Lēmums (KĀDP) 2023/891, kurā grozījumi izdarīti ar Lēmumiem (KĀDP) 2023/1047 un (KĀDP) 2024/1244; Padomes Regulas 2023/888, 2023/1045 un 2024/1243)
(skat. 171.–178. un 181. punktu)
Ārpuslīgumiskā atbildība – Apstākļi – Reāls un droši zināms kaitējums – Novērtēšana – Kritēriji – Reāla un droši zināma kaitējuma neesamība
(LESD 340. panta otrā daļa)
(skat. 185. un 186. punktu)
Rezumējums
Spriedumā Vispārējā tiesa noraida atcelšanas prasību, ko Ilan Mironovich Shor cēlis par tiesību aktiem, ar kuriem Eiropas Savienības Padome 2023. gadā iekļāvusi (
1
) viņu to personu un vienību sarakstā, pret kurām piemēroti ierobežojoši pasākumi saistībā ar situāciju Moldovas Republikā un 2024. gadā – tajā saglabājusi (
2
). Šī lieta Vispārējai tiesai ļauj pirmo reizi lemt par Lēmuma 2023/891 (
3
) 1. panta 1. punkta a) apakšpunkta ii) punktā un 2. panta 1. punkta a) apakšpunkta ii) punktā noteiktā iekļaušanas sarakstā kritērija (turpmāk tekstā – “iii) kritērijs”), kas ļauj Padomei noteikt ierobežojošus pasākumus pret personām, kuras rīko, vada vai piedalās vardarbīgās demonstrācijās vai citos vardarbības aktos, tiesiskumu. Šis ir pirmais spriedums, kurš pasludināts attiecībā uz ierobežojošiem pasākumiem, kas ieviesti saistībā ar situāciju Moldovas Republikā, un kurā Vispārējā tiesa lietu izskata pēc būtības.
Reaģējot uz Moldovas Republiku destabilizējošām darbībām, Eiropas Savienība 2023. gada aprīlī pirmo reizi pieņēma ierobežojošus pasākumus. Tie jo īpaši ir vērsti pret personām, kuras ir atbildīgas par tādu darbību vai politikas atbalstīšanu vai īstenošanu, ar ko tiek grauta vai apdraudēta minētās trešās valsts suverenitāte un neatkarība, demokrātija, tiesiskums, stabilitāte vai drošība (
4
).
Prasītāja, Moldovas un Izraēlas politiķa un uzņēmēja, līdzekļi un saimnieciskie resursi tika iesaldēti, ņemot vērā tostarp viņa lomu vardarbīgu protestu vadīšanā un organizēšanā. Šajā ziņā Padome pārmeta prasītājam, ka viņš ir iesaistījies kūdīšanā uz vardarbību pret pašreizējo Moldovas Republikas valdību un ka viņš ir atbalstījis prokrievisku darbību šajā valstī.
Vispārējās tiesas vērtējums
Pirmkārt, attiecībā uz ii) kritēriju Vispārējā tiesa norāda, ka Padome saprotami un nepārprotami izklāstījusi īpašos un konkrētos iemeslus, kuru dēļ tā uzskatīja, ka prasītāja vadītās un organizētās demonstrācijas padara viņu atbildīgu par darbībām, kas apdraud Moldovas Republikas suverenitāti un neatkarību, kā arī šīs valsts demokrātiju, tiesiskumu, stabilitāti un drošību. Tāpēc un ņemot vērā kontekstu, kādā tiesību akti pieņemti, Vispārējā tiesa noraida pamatu par pienākuma norādīt pamatojumu pārkāpumu.
Otrkārt, Vispārējā tiesa kā nepamatotu noraida arī pamatu, kas attiecas uz iebildi par Lēmuma 2023/891 un Regulas 2023/888 prettiesiskumu.
Šajā ziņā Vispārējā tiesa uzskata, ka ii) kritērijs varēja tikt ieviests Savienības tiesību sistēmā ar Lēmumu 2023/891 un Regulu 2023/888, kas balstīti attiecīgi uz LES 29. pantu un LESD 215. panta 2. punktu. Ņemot vērā Lēmuma 2023/891 mērķi un saturu, šis lēmums ir tieši saistīts ar LES 21. panta 2. punkta b) apakšpunktā noteiktajiem kopējās ārpolitikas un drošības politikas (KĀDP) mērķiem, jo tā mērķis būtībā ir konsolidēt un atbalstīt demokrātiju un tiesiskumu Moldovas Republikā. Šādos apstākļos vardarbīgu protestu vai citu vardarbības aktu organizēšana, vadīšana vai līdzdalība vardarbīgās demonstrācijās vai citos vardarbības aktos var attaisnot Savienības rīcību KĀDP ietvaros, kuras pamatā ir mērķis konsolidēt un atbalstīt demokrātiju un tiesiskumu trešā valstī. Vispārējā tiesa precizē, ka vardarbīgas demonstrācijas var apdraudēt attiecīgās valsts juridiskos un institucionālos pamatus un uz tām neattiecas pamattiesības uz mierīgas pulcēšanās brīvību, kas garantētas Eiropas Cilvēktiesību un pamatbrīvību aizsardzības konvencijas (
5
) 11. pantā un Eiropas Savienības Pamattiesību hartas 12. panta 1. punktā.
Turpinājumā – Vispārējā tiesa uzskata, ka to personu loks, uz kurām potenciāli attiecas ierobežojošie pasākumi, pamatojoties uz ii) kritēriju, nav nesamērīgs. Lai ierobežojošie pasākumi tiktu noteikti, pamatojoties uz šo kritēriju, attiecīgās personas darbībām tiešām jābūt tādām, kas grauj vai apdraud Moldovas Republikas suverenitāti un neatkarību vai demokrātiju, tiesiskumu, stabilitāti vai drošību šajā valstī. Citiem vārdiem sakot, šīm darbībām jābūt tādām, kas var apdraudēt šīs valsts institucionālos un juridiskos pamatus. Tādējādi ierobežojošus pasākumus nevar noteikt pret personām, kas ir atbildīgas par to, lai organizētu, vadītu vai piedalītos demonstrācijās, uz kurām attiecas tiesības uz miermīlīgas pulcēšanās brīvību.
Visbeidzot, Vispārējā tiesa nospriež, ka Padome nav pieļāvusi kļūdu vērtējumā, uzskatot, ka prasītāja vadītās un organizētās vardarbīgās demonstrācijas padara viņu atbildīgu par darbībām, kas grauj vai apdraud demokrātiju un tiesiskumu Moldovas Republikā.
Šajā ziņā Vispārējā tiesa vispirms konstatē, ka apstrīdēto tiesību aktu pamatojums ir pietiekami pamatots, lai pierādītu, pirmkārt, ka prasītājs ir piedalījies personu apmācībā ar mērķi izraisīt traucējumus un nemierus demonstrāciju laikā Moldovas Republikā un, otrkārt, ka 2022. un 2023. gadā viņa partija organizējusi vardarbīgas demonstrācijas un pulcēšanās, galvenokārt galvaspilsētā Kišiņevā, iesaistot apmaksātus demonstrantus. Vairāki pierādījumi tiešām konkrēti, precīzi un saskanīgi parāda, ka prasītāja partija ir izvēlējusies un atalgojusi daudzas personas, lai piedalītos attiecīgajos pasākumos. No tā it īpaši izriet, ka prasītāja nodoms bija, lai šajās demonstrācijās par atlīdzību piedalītos noteiktas personas, kurām piemīt īpašības, lai tajās radītu traucējumus un nemierus valdības iebiedēšanai. Šajā ziņā nevar uzskatīt, ka šīs personas vēlējās īstenot savas tiesības uz miermīlīgas pulcēšanās brīvību, piedaloties demonstrācijās, lai paustu savu personisko viedokli.
Turklāt Vispārējā tiesa norāda, ka attiecīgās vardarbīgās demonstrācijas tika organizētas Krievijas Federācijas interesēs un ar tās palīdzību, tāpēc tās pilnībā iekļaujas Moldovas valdību destabilizējošajās darbībās, uz kurām ar attiecīgajiem ierobežojošajiem pasākumiem paredzēts reaģēt.
Visbeidzot, Vispārējā tiesa uzskata, ka, pat ja Padome nav pierādījusi, ka prasītājs ir tieši vai netieši organizējis, vadījis vai piedalījies vardarbīgās demonstrācijās vai citos vardarbības aktos kopš viņa vārda iekļaušanas attiecīgajos sarakstos, ar prasītāja partijas likvidāciju vien nepietiek, lai pret viņu noteiktie ierobežojošie pasākumi kļūtu par novecojušiem, ņemot vērā to, ka Padomes ieskatā joprojām pastāvēja draudi demokrātijai un tiesiskumam, kā arī Moldovas Republikas stabilitātei un drošībai.
Vispārējā tiesa šajā ziņā norāda, ka vardarbīgu demonstrāciju rīkošana nav atkarīga no tā, vai pastāv politiskā partija, kuras priekšsēdētājs bija prasītājs.
Turklāt tas, ka prasītāja vārda iekļaušanas strīdīgajos sarakstos iemeslos ir atsauce uz faktisko situāciju, kas pastāvēja pirms sākotnējo aktu pieņemšanas un kas pavisam nesen esot mainījusies, obligāti nenozīmē, ka ierobežojošie pasākumi, kas attiecībā uz viņu noteikti ar minētajiem aktiem, būtu zaudējuši aktualitāti. Šādu interpretāciju apstiprina Lēmuma 2023/891 8. panta otrā daļa un Regulas Nr. 2023/888 13. panta 4. punkts. Šīs tiesību normas ļauj saglabāt attiecīgajos sarakstos to personu vārdus un vienību nosaukumus, kuras laikposmā pirms pārskatīšanas nav veikušas nevienu Moldovas Republikas destabilizācijas aktu, ja šī saglabāšana sarakstā joprojām ir pamatota, ņemot vērā visus atbilstošos apstākļus un it īpaši to, ka ar ierobežojošajiem pasākumiem izvirzītie mērķi nav tikuši sasniegti.
Turklāt prasītājs ir izveidojis jaunu politisko organizāciju tūlīt pēc viņa partijas likvidēšanas, un saikne starp prasītāju un Krievijas Federāciju nav zudusi tikai tādēļ, ka viņa partija likvidēta 2023. gada jūnijā.
Tātad konteksts, kas pamatoja prasītāja vārda sākotnējo iekļaušanu attiecīgajos sarakstos, nav mainījies tādējādi, ka tas liegtu Padomei saglabāt prasītāja vārdu šajos sarakstos, piemērojot ii) kritēriju, pamatojoties uz tiem pašiem pierādījumiem kā tie, kas pamatoja viņa vārda sākotnējo iekļaušanu sarakstā.
Ņemot vērā iepriekš minēto, Vispārējā tiesa noraida prasītāja prasību atcelt tiesību aktu, kā arī, tā kā nav pierādījumu par reāla un droši zināma kaitējuma esamību, viņa prasījumus par kaitējuma atlīdzību.
(
1
)	Padomes Lēmums (KĀDP) 2023/1047 (2023. gada 30. maijs), ar ko groza Lēmumu (KĀDP) 2023/891 par ierobežojošiem pasākumiem sakarā ar darbībām, kas destabilizē Moldovas Republiku (OV 2023, L 140 I, 9. lpp.), un Padomes Īstenošanas regula (ES) 2023/1045 (2023. gada 30. maijs), ar ko īsteno Regulu (ES) 2023/888 par ierobežojošiem pasākumiem sakarā ar darbībām, kas destabilizē Moldovas Republiku (OV 2023, L 140 I, 1. lpp.).
(
2
)	Padomes Lēmums (KĀDP) 2024/1244 (2024. gada 26. aprīlis), ar ko groza Lēmumu (KĀDP) 2023/891 par ierobežojošiem pasākumiem sakarā ar darbībām, kas destabilizē Moldovas Republiku (OV L, 2024/1242), un Padomes Īstenošanas regula (ES) 2024/1243 (2024. gada 26. aprīlis), ar ko īsteno Regulu (ES) 2023/888 par ierobežojošiem pasākumiem sakarā ar darbībām, kas destabilizē Moldovas Republiku (OV L, 2024/1243).
(
3
)	Padomes Lēmums (KĀDP) 2023/891 (2023. gada 28.aprīlis) par ierobežojošiem pasākumiem sakarā ar darbībām, kas destabilizē Moldovas Republiku (OV 2023, L 114, 15. lpp.).
(
4
)	Skat. Lēmuma 2023/891 1. panta 1. punktu un Padomes Regulas 2023/888 (2023. gada 28. aprīlis) par ierobežojošiem pasākumiem sakarā ar darbībām, kas destabilizē Moldovas Republiku (OV 2023, L 114, 1. lpp.), 2. panta 3. punktu.
(
5
)	Parakstīta 1950. gada 4. novembrī Romā.